Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum il-Parlament Ewropew u l-Kunsill laħqu ftehim politiku dwar il-proposta tal-Kummissjoni biex l-aċċess transfruntier għall-informazzjoni finanzjarja mill-awtoritajiet tal-infurzar tal-liġi jkun aktar faċli. Il-miżuri l-ġodda, li huma prijorità politika għall-2018–2019, se jippermettu lill-pulizija biex fl-investigazzjonijiet kriminali jkollhom aċċess malajr għal informazzjoni finanzjarja kruċjali, u b'hekk ir-rispons tal-UE għat-terroriżmu u għal kriminalità serja oħra jingħata spinta 'l quddiem. Il-Kummissarju għall-Migrazzjoni, l-Affarijiet Interni u ċ-Ċittadinanza, Dimitris Avramopoulos, filwaqt li laqa' b'sodisfazzjon il-ftehim, qal: “Jekk trid taqbad il-kriminali u t-terroristi, trid tkun f'qagħda li tista' ssegwi flushom. Ir-regoli l-ġodda li ntlaħaq ftehim dwarhom illum se jiżguraw li jkun hemm fis aċċess għall-informazzjoni finanzjarja u għal kooperazzjoni b'inqas xkiel madwar l-Ewropa, sabiex l-ebda persuna kriminali jew persuna ssuspettata ma tkun tista' tisgiċċa jew taħrab bi flus maħmuġin.” Il-Kummissarju għall-Unjoni tas-Sigurtà, Julian King qal: “Qed nagħlqu l-ispazju li fih joperaw it-terroristi u l-kriminali, u qed inċaħħduhom mill-mezzi biex iwettqu l-attakki fatali tagħhom. Illum, qed inkomplu nċekknu aktar dan l-ispazju, u qed nagħmluha aktar faċli għall-awtoritajiet tal-infurzar tal-liġi biex ikollhom aċċess għall-informazzjoni finanzjarja biex ngħinuhom jiġġieldu l-finanzjament tat-terroriżmu. Nixtieq nirringrazzja lill-Parlament Ewropew u lill-Kunsill talli wettqu impenn importanti biex tinbena Ewropa aktar sikura.” Il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová qalet: “It-titjib tal-kooperazzjoni bejn l-Unitajiet tal-Intelligence Finanzjarja u l-awtoritajiet tal-infurzar tal-liġi fl-UE se jippermettilna naqbdu aktar malajr u b'mod aktar effettiv il-ħasil tal-flus. Irridu noqogħdu b'seba' għajnejn fejn jidħlu trasferimenti suspettużi ta' flus għax jistgħu jkunu wieħed mis-sinjali li qed jitħejja attakk terroristiku. Din l-informazzjoni għandha tintbagħat malajr, u dan jista' jseħħ biss jekk ikollna network b'saħħtu.” Bit-teknoloġija moderna, il-kriminali u t-terroristi jistgħu jittrasferixxu flus bejn l-istituzzjonijiet finanzjarji fi kwistjoni ta' minuti. L-aċċess għall-informazzjoni finanzjarja mill-awtoritajiet tal-infurzar tal-liġi xejn ma huwa effiċjenti u ta' spiss jieħu bosta ħin, u dan jimpedilhom milli jikkonkludu investigazzjonijiet kriminali u milli jiġġieldu t-terroristi u l-kriminali serji b'mod effettiv. Il-miżuri miftiehma llum, filwaqt li jikkumplimentaw il-qafas tal-UE kontra l-Ħasil tal-Flus, se: Il-passi li jmiss Id-Direttiva issa trid tiġi adottata formalment mill-Parlament Ewropew u mill-Kunsill. Ladarba tidħol fis-seħħ, l-Istati Membri se jkollhom 24 xahar biex jimplimentaw ir-regoli l-ġodda fil-leġiżlazzjoni nazzjonali. Il-kuntest Il-gruppi kriminali u t-terroristi qegħdin dejjem aktar joperaw fuq livell transfruntier, bl-assi tagħhom ikunu kemm fit-territorju tal-UE kif ukoll barra minnu. Filwaqt li jeżisti qafas tal-UE kontra l-Ħasil tal-Flus b'saħħtu, ir-regoli attwali ma jistabbilixxux il-kundizzjonijiet preċiżi li taħthom l-awtoritajiet nazzjonali jistgħu jużaw l-informazzjoni finanzjarja għall-prevenzjoni, l-identifikazzjoni, l-investigazzjoni jew il-prosekuzzjoni ta' ċerti reati kriminali. B'segwitu għall-Pjan ta' Azzjoni stabbilit fi Frar 2016, f'April 2018 il-Kummissjoni pproponiet li jsir aktar faċli l-użu tal-informazzjoni finanzjarja u ta' informazzjoni oħra, sabiex reati serji, bħall-finanzjament tat-terroriżmu, jiġu evitati u miġġielda b'mod aktar effettiv. Il-miżuri li llum qablu dwarhom il-Parlament Ewropew u l-Kunsill isaħħu l-qafas eżistenti tal-UE kontra l-ħasil tal-flus kif ukoll il-kapaċità tal-Istati Membri biex jiġġieldu l-kriminalità serja. Għal Aktar Informazzjoni Stqarrija għall-Istampa – L-Unjoni tas-Sigurtà: il-Kummissjoni tippreżenta miżuri ġodda biex it-terroristi u l-kriminali ma jkollhomx il-mezzi u l-ispazju fejn jaġixxu (is-17 ta' April 2018) Mistoqsijiet Frekwenti – L-Unjoni tas-Sigurtà: inċaħħdu lit-terroristi mill-mezzi li bihom jaġixxu (is-17 ta' April 2018)